Bravo, Bavuma!Temba Bavuma vier sy puik honderdtal in die tweede toets teen die Wes-Indiese Eilande op die Wanderers. Foto: Phill Magakoe/AFP. Die Engelsmanne sê mos dat goeie dinge met ŉ mens sal gebeur as jy net bereid is om net ŉ bietjie daarvoor te wag. Nou ja, Temba Bavuma het sewe jaar en 48 toetse gewag om die tweede honderdtal van sy toetsloopbaan aan te teken. En dit is ongetwyfeld ŉ spesiale vertoning. Die 32-jarige kolwer is in sy eerste toets as die Proteas se nuwe rooibalkrieketkaptein vir twee nulletjies uitgehaal. ŉ Toedrag van sake wat beslis vir die elke skeptiese ondersteuner oorgenoeg ammunisie vir sommer ŉ dubbelloop-kritiekmasjiengeweer gegee het. Maar ná die derde dag se spel van die jongste toets teen die Wes-Indiese Eilande het Bavuma met ŉ glimlag van die Wanderers gestap – 171 onoorwonne lopies staan immers agter sy naam. Hy het gaan kolf met die Protea-telling op 8/2 en hy het sterk gestaan terwyl die Windies-boulers die paaltjies van Aiden Markram, Ryan Rickelton en Heinrich Klaasen ingeoes het. Gelukkig het hy goeie bondgenote in Wiaan Mulder en Simon Harmer gevind en hy het flinke vennootskappe van 107 en 71 met hulle gedeel. Bavuma het sy hondertal met ŉ grenshou van Alzarri Joseph se boulwerk aangeteken en die toeskouers het hom staande toegejuig. Temba Bavuma gets his 2nd Test 100 ???????????? What it means to him, his dad and his teammates ???? ???? The isiXhosa commentary team said it best ???? pic.twitter.com/sc7TuajY3c — SuperSport ???? (@SuperSportTV) March 10, 2023 “Met my telling op 96 het die toeskouers beslis meer energiek geraak; nodeloos om te sê het my adrenalienvlakke ook die hoogte ingeskiet. Ek het ŉ aflewering buite my wegpen gekry en ek het die geleentheid met al twee hande aangegryp,” het Bavuma gesê. Volgens die kaptein was die pad nie maklik om by hierdie spogbeurt uit te kom nie. Benewens die twee nulletjies het hy ook met sy spelpeil in die witbalkrieketformaat gesukkel en gŉ SA20-span het aanvanklik in sy dienste belanggestel nie. Hy was egter vir die afgelope paar seisoene Suid-Afrika se bestendigste toetskolwer. “Daar was heelwat meer laagtepunte as hoogtepunte, maar ek het nog altyd probeer om my kop omhoog te hou en aan myself getrou te bly.” Bavuma verdien ongetwyfeld ŉ reuseklop op die skouer vir hierdie kolfbeurt; hy sal egter nou hierop moet voortbou. Spel word vandag om 10:00 hervat. Suid-Afrika 320/10 in 92,2 boulbeurte: Aiden Markram 96, Tony de Zorzi en Kyle Mayers 3/32. Wes-Indiese Eilande 251 in 79,3 boulbeurte: Jason Holder 81, Kyle Mayers 29 en Gerald Coetzee 3/41. Suid-Afrika 287/7 in 93 boulbeurte: Temba Bavuma 171*, Wiaan Mulder 42 en Kyle Mayers 2/25. Die Proteas geniet ’n voorsprong van 356 lopies.